**FEDERACIJA BOSNE I HERCEGOVINE**

**FEDERALNO MINISTARSTVO OKOLIŠA I TURIZMA**

**PRAVILNIK O UPRAVLJANJU OTPADOM IZ PROIZVODNJE TITAN DIOKSIDA**

Sarajevo, februar 2021. godine

Na osnovu člana 58., stav 4. Zakona o upravljanju otpadom („Službene novine Federacije BiH“, br.33/03,72/09 i 92/17), Federalna ministrica okoliša i turizma, donosi:

**Pravilnik o upravljanju otpadom iz proizvodnje titan dioksida**

**I. OPĆE ODREDBE**

**Član 1.**

Ovim Pravilnikom propisuju se:

-vrste otpada nastalih iz procesa proizvodnje titan dioksida

-načini i postupci upravljanja otpadom od titan dioksida

-obaveze vođenja evidencije i izvještavanja.

**Član 2.**

Učesnici u sistemu upravljanja otpadom od titan dioksida su:

-Kantonalna ministarstva za zaštitu okoliša,

-Proizvođač i vlasnik otpada od titan dioksida,

-Subjekti ovlašteni za upravljanje otpadom od titan dioksida,

-Fond za zaštitu okoliša Federacije BiH.

**II VRSTE OTPADA IZ PROCESA PROIZVODNJE TITAN DIOKSIDA, POSTUPAK UPRAVLJANJA OTPADOM I NAČIN VOĐENJA EVIDENCIJE I IZVJEŠTAVANJA**

**Član 3.**

(1) Otpad od titan dioksida obuhvata sve vrste otpada nastalih u toku procesa proizvodnje titan dioksida, a pod tim se podrazumijeva:

a) čvrsti otpad,

b) matični rastvor nastao filtracijom poslije hidrolize titan - oksisulfata iz postrojenja koja primjenjuju sulfatni postupak, uključujući i smjese baznog rastvora i slabo kiselog otpada koji sadrži ukupno više od 0,5% slobodne sumporne kiseline i raznih teških metala, kao i bazni rastvor koji je razblažen tako da sadrži 0,5% ili manje slobodne sumporne kiseline,

c) otpad iz postrojenja koji primjenjuje postupak za dobivanje hlorida, koji sadrži više od 0,5% slobodne hlorovodikove kiseline i raznih teških metala, uključujući i takav otpad koji se razrijedi tako da sadrži 0,5% ili manje slobodne hlorovodonične kiseline,

d) filtracijske soli, muljevi i tečni otpad koji je nastao postupcima obrade (koncentracijom ili neutralizacijom) otpada iz tačke b) i c) ovog člana, kao i otpad koji sadrži različite teške metale, ali ne uključuje neutralisani, filtrirani ili procijeđeni otpad koji sadrži samo tragove teških metala i koji prije razblaživanja ima pH vrijednost iznad 5,5.

(2) Zabranjuje se odlaganje otpada iz stava 1. ovog člana u vodne recipijente.

**Član 4.**

Način i postupak upravljanja otpadom od titan dioksida obavlja se u skladu sa Zakonom o upravljanju otpadom (''Službene novine Federacije BiH'', broj: 33/03, 72/09 i 92/17), (u daljem redu: Zakon) i ovim pravilnikom.

**Član 5.**

(1) Djelatnosti upravljanja otpadom od titan dioksida, koje uključuju sakupljanje, transport, uskladištenje, tretman i odlaganje otpada od titan dioksida, obavljaju subjekti koji imaju dozvolu za upravljanje otpadom i/ili okolišnu dozvolu.

(2) Prije odlaganja otpada od titan dioksida na deponiju vlasnik otpada mora da izvrši postupak stabilizacije ili solidifikacije.

**Član 6.**

Lokacija iz člana 1. ovog pravilnika je lokacija gdje je otpad od titan dioksida korišten, čuvan ili odložen u skladu sa Zakonom.

**Član 7.**

Mjere monitoringa okoliša na lokaciji iz člana 6. ovog pravilnika vrše se u skladu sa Zakonom i posebnim propisom kojim se uređuje odlaganje otpada na deponijama.

**III PRIJELAZNE I ZAVRŠNE ODREDBE**

**Član 8.**

Proizvođač otpada od titan dioksida i subjekti koji su ovlašteni za upravljanje otpadom od titan dioksida vode evidenciju o otpadu i dostavljaju redovne godišnje izvještaje Fondu u skladu sa Zakonom i Uredbom o informacionom sistemu upravljanja otpadom (''Službene novine Federacije BiH'', broj: 97/18).

**Član 9.**

Ovaj Pravilnik stupa na snagu osmog dana od dana objavljivanja u „Službenim novinama Federacije BiH“.

Broj : Ministrica

dr. Edita Đapo

Datum : \_\_\_\_\_\_\_\_ 2021. godine

**OBRAZLOŽENJE**

**I. Zakonski temelj**

Zakonski temelj za donošenje Pravilnika o načinu i upravljanju otpadom iz proizvodnje titan dioksida sadržan je u odredbama člana 58., stav 4. Zakona o upravljanju otpadom („Službene novine Federacije BiH“, broj: 33/03, 72/09 i 92/17), prema kojem Federalni ministar provedbenim propisom reguliše upravljanje otpada nastalog proizvodnjom titan dioksida.

Članom 1. definiše se predmet ovog pravilnika.

Članom 2. definišu se učesnici u sistemu upravljanja otpada nastalog iz proizvodnje titan dioksida.

Članom 3. definiše se vrste otpada nastale u toku procesa proizvodnje titan dioksida uz zabranu odlaganja otpada nastalog iz titan dioksida u vodne recipijente.

Članom 4. definiše da se način i postupak upravljanja otpadom koje se obavlja u skladu sa Zakonom i podzakonskim aktom.

Članom 5. definišu se subjekti koji mogu obavljati poslove upravljanja otpadom nastalog iz titan dioksida i propisuje se obavezu postupanja s otpadom prije odlaganja istog.

Članom 6. daje se definicija lokacije otpada od titan dioksida.

Članom 7. definišu se mjere monitoring lokacije.

Članom 8. definiše se način i obveznici vođenja evidencije i izvještavanja.

Članom 9. definiše se stupanje na snagu ovog podzakonskog akta.

**II. Razlozi za donošenje**

Zakon o upravljanju otpadom („Službene novine Federacije BiH“, br.33/03,72/09 i 92/17) član 58., stav 4. propisuje obavezu donošenja propisa za posebne kategorije otpada što je ujedno i pravna osnova za donošenje podzakonskog akta.

Cilj ovog pravilnika, odnosno podzakonskog akta iz člana 58. navedenog zakona je uređivanje ove vrste i toka otpada da bi se u skladu sa načelom odgovornosti utvrđenim u Zakonu o upravljanju otpadom spriječilo i smanjilo zagađivane okoliša od otpada iz titan dioksida, a radi zaštite zdravlja ljudi i okoliša.

Ovim podzakonskim aktom će se ujedno transponirati Direktiva o industrijskim emisijama Europskog parlamenta i Vijeća Evrope broj 2010/75/EU (integralno sprečavanje i kontrola zagađenja), što će direktno uticati na usklađivanje zakonskih okvira Federacije Bosne i Hercegovine s pravnom tekovinom Evropske unije. Konkretno član 67. Direktive o industrijskim emisijama Europskog parlamenta i Vijeća Evrope broj 2010/75/EU propisuje koje vrste otpada je zabranjeno odlagati u vodne recipijente i ovaj član je potpuno preuzet iz direktive članom 3. ovog Pravilnika.

**III. Obrazloženje finansijskih sredstava za provođenje propisa i finansijske efekte propisa**

Za realizaciju Pravilnik o načinu i upravljanju otpadom iz proizvodnje titan dioksida nisu potrebna dodatna finansijska sredstva iz Budžeta Federacije Bosne i Hercegovine.

**IV. Usaglašenost propisa sa pravnim poretkom Evropske unije**

Ovim podzakonskim aktom će se transponirati Direktiva o industrijskim emisijama Europskog parlamenta i Vijeća Evrope broj 2010/75/EU (Integralno sprečavanje i kontrola zagađenja), što će direktno uticati na usklađivanje zakonskih okvira Federacije Bosne i Hercegovine s pravnom poretkom Evropske unije. Konkretno član 67. Direktive o industrijskim emisijama Europskog parlamenta i Vijeća Evrope broj 2010/75/EU propisuje koje vrste otpada je zabranjeno odlagati u vodne recipijente i ovaj član je potpuno preuzet iz direktive članom 3. ovog Pravilnika.